Návrh  na financovanie 
Ústredia diakonie Reformovanej kresťanskej cirkvi na Slovensku 
zo štátneho rozpočtu v rámci rozpočtovej kapitoly Ministerstva kultúry SR

	V programovom vyhlásení vláda SR deklarovala dôležitosť posilňovať morálne hodnoty v našej spoločnosti. V tejto súvislosti počíta s efektívnou podporou cirkví. Svoje kontakty s cirkvami bude vláda realizovať na základe vzájomnej úcty a vyváženosti k jednotlivým cirkvám. Vláda sa tiež zaviazala, že bude na báze vzájomného dialógu, rešpektovania a úsilia o všeobecné blaho spoločnosti pokračovať v spolupráci s cirkvami a náboženskými spoločnosťami. Vláda pripravovala zdokonalenie transparentnosti systému financovania cirkví a náboženských spoločností.
	
Diakonická činnosť Reformovanej kresťanskej cirkvi na Slovensku zahŕňa charitatívne aktivity zamerané na ošetrovanie a opateru chorých, postihnutých a osamelých ľudí, ktorí sa nachádzajú v ťažkej sociálnej situácii. Diakonická činnosť tvorila integrálnu súčasť poslania cirkvi aj v minulosti avšak po roku 1948 bola násilne prerušená. V súčasných podmienkach sa cirkev usiluje nadviazať na túto tradíciu a zároveň rozširovať pôsobnosť verejnoprospešných aktivít na široký okruh svojich členov a ľudí v núdzi, ktorí o túto činnosť prejavia záujem. 
	Cirkev v súčasnosti prevádzkuje Diakonické stredisko Chanava, neziskovú organizáciu  ako domov dôchodcov s kapacitou limitovanou na 13 klientov, pričom zamestnáva 9 pracovníkov. Reformovaný cirkevný zbor Komárno zriadil neziskovú organizáciu Timoteus, ktorá zabezpečuje sociálnu starostlivosť o starých, chorých a zdravotne postihnutých. Vykonáva tiež terénnu opatrovateľskú službu a súčasne prebieha oprava nehnuteľnosti a tým rozšírenie činnosti na ústavnú formu poskytovania sociálnej starostlivosti.  Reformovaný cirkevný zbor Tôň zriadil neziskovú organizáciu Petros, ktorá poskytuje sociálnu pomoc, humanitárnu a zdravotnú starostlivosť a rozbieha terénnu opatrovateľskú službu. Misia malomocných je zatiaľ jediná cirkevná charitatívna aktivita orientovaná na zahraničie. Organizácia zriadená Reformovaným cirkevným zborom Komárno zabezpečuje dodávky zdravotníckych pomôcok pre malomocných v rozvojových krajinách. Okrem Diakonického strediska Chanava ostatné zariadenia nedisponujú zamestnancami a svoju činnosť vykonávajú pomocou dobrovoľníkov.
Z dôvodu zefektívnenia tejto služby cirkev považuje za nevyhnutné zriadenia strešnej organizácie, ktorá by na ústrednej úrovni riadila a usmerňovala činnosť charitatívnych subjektov v rámci cirkvi. V tejto súvislosti cirkev zriadila v zmysle § 6 zákona č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov účelové zariadenie Ústredie diakonie Reformovanej kresťanskej cirkvi na Slovensku, ktoré bude koordinovať predmetnú činnosť. 

V nadväznosti na uvedené sa vyžaduje súhlas vlády Slovenskej republiky s financovaním Ústredia diakonie Reformovanej kresťanskej cirkvi na Slovensku v rámci rozpočtu rozpočtovej kapitoly Ministerstva kultúry SR od roku 2007. Uvedené ústredie bude zaradené do programovej štruktúry Ministerstva kultúry SR ako samostatný právny subjekt – cirkevná organizácia a financované podľa zákona č.218/1949 Zb. v znení neskorších predpisov. Obdobne je cez kapitolu rezortu kultúry financovaná činnosť Slovenskej katolíckej charity a Evanjelickej diakonie Evanjelickej cirkvi augsburského vyznania na Slovensku.
Získaním štátneho príspevku sa zabezpečí koordinácia medzi jednotlivými charitnými zariadeniami, zriadenie koordinátora na plný úväzok, zvýšenie kvality služby a strategický rozvoj diakonickej služby cirkvi ako aj vzdelávanie jej pracovníkov. 
Na rok 2007 sa predpokladá finančný príspevok vo výške 2 mil. Sk, v roku 2008 vo výške 2,1 mil. Sk a v roku 2009 2,2 mil. Sk. Uvedené prostriedky budú vyčlenené v rámci rozpočtovej kapitoly Ministerstva kultúry SR na príslušný rozpočtový rok.